
                   1. Criza politică din Ucraina

                   Preşedintele Ucrainei, Viktor Iuşcenko, care este pro-occidental, a dizolvat Parlamentul ţării la 2 aprilie a.c., ca urmare a neînţelegerilor cu premierul Viktor Ianukovici. Preşedintele V. Iuşcenko îl acuză pe Viktor Ianukovici, precum şi majoritatea parlamentară de uzurpare a puterii. Constituţia Ucrainei a fost amendată în anul 2004, după victoria lui Viktor Iuşcenko în alegerile prezidenţiale, transferând mai multe atribuţii de la şeful statului la Guvern şi Parlament. 

                   Analiştii politici relevă că Viktor Ianukovici a avut o revenire spectaculoasă în martie 2006, când Partidul Regiunilor, condus de el, s-a situat pe primul loc în alegeri parlamentare, iar după negocieri laborioase a devenit prim-ministru. 

                   Curtea Constituţională a refuzat, deocamdată, să se pronunţe la sesizarea cu privire la constituţionalitatea decretului de dizolvare a parlamentului, acuzând presiuni de natură politică. Cinci dintre judecătorii Curţii Constituţionale din Ucraina au cerut organelor abilitate să le ofere protecţia necesară pentru a deliberea obiectiv asupra legalităţii decretului prezidenţial de dizolvare a Parlamentului. Atât Ministerul de Justiţie al Ucrainei, cât şi Comisia parlamentară pentru justiţie au declarat deja neconstituţională decizia de dizolvare a parlamentului.

                   Premierul ucrainean, prorus, Viktor Ianukovici a anunţat că doreşte să candideze la preşedinţie, în cazul în care se vor organiza alegeri anticipate. V. Ianukovici, care se opune deciziei preşedintelui ţării de a dizolva parlamentul, a declarat că "mai întâi este necesară o revenire în plan legal, prin anularea decretului preşedintelui. Este posibil şi un compromis politic. Sunt posibile atât alegeri anticipate parlamentare, cât şi prezidenţiale - simultan".

                   Viktor Iuşcenko a respins ideea unor prezidenţiale anticipate pentru ieşirea din criza politică. V. Ianukovici, candidat la alegerile prezidenţiale la sfârşitul anului 2004, susţine că victoria în alegeri i-a fost anulată din cauza fraudelor, iar actualul preşedinte a preluat preşedinţia în urma aşa-numitei "revoluţii portocalii". "Dacă a corespunde principiilor occidentale înseamnă să acţionezi în afara legii, atunci preşedintele este prooccidental. Dacă a fi prorus înseamnă să respecţi Constituţia şi supremaţia legii, atunci Ianukovici este prorus", a declarat V. Ianukovici.

                   Preşedintele ucrainean Viktor Iuşcenko a propus trei categorii de soluţii pentru obţinerea unui compromis în criza politică de la Kiev, a declarat preşedintele Consiliului pentru Securitate Naţională şi Apărare, Vitali Gaiduk. Prima categorie se referă la recunoaşterea faptului că alianţa parlamentară a fost creată în mod neconstituţional. Cea de-a doua impune luarea unor decizii care să rezolve astfel de situaţii pe viitor, iar a treia se referă la implementarea acestor decizii. 

                   V. Gaiduk a respins informaţiile potrivit cărora V. Iuşcenko ar pregăti un decret care prevede amânarea alegerilor parlamentare anticipate, de la data de 27 mai, pentru luna octombrie. “Preşedintele a semnat un decret şi mă aştept ca voi să-l implementaţi. Rolul vostru este să le demonstraţi celor 48 de milioane de cetăţeni ai Ucrainei că dreptul lor fundamental de a vota nu a fost încălcat”, a declarat V. Iuşcenko. Preşedintele ucrainean Victor Iuşcenko le-a cerut procurorilor şi poliţiştilor să procedeze în consecinţă împotriva oricărui oficial care refuză să ducă la îndeplinire ordinul său de dizolvare a parlamentului şi de convocare a alegerilor anticipate.
*
                   Instituţiile europene nu ar trebui implicate în criza politică din Ucraina până când poporul ucrainean nu va fi avut ocazia de a rezolva el însuşi această problemă, a declarat vicepreşedintele Parlamentului European, Marek Siwiec. "Principala problemă este în prezent de a şti dacă decretul emis de V. Iuşcenko este legal. Toate resursele aflate în Ucraina ar trebui folosite pentru a rezolva această problemă", a spus el. "Numai după ce Curtea Constituţională va da o decizie vom putea vedea dacă există loc pentru implicare europeană". 

                   M. Siewic a subliniat că, spre deosebire de situaţia din anul 2004, când V. Iuşcenko a câştigat sprijinul ferm şi fără echivoc al Occidentului, în acest caz nici unul dintre protagonişti nu ar trebui să se aştepte la un tratament special. "Toate părţile implicate au un mandat legal şi democratic", a mai declarat vicepreşedintele Parlamentului European.
                   Adunarea Parlamentară a Consiliului Europei v-a dezbate în regim de urgenţă, la 19 aprilie a.c., situaţia politică din Ucraina, a anunţat preşedintele APCE, Rene van der Linden. “Consiliul Europei este pregătit să asiste Ucraina, pentru ca actualul conflict de la vârful puterii ucrainene să nu escaladeze, dar, în acelaşi timp, nu este şi nu vrea să devină o parte a acestui conflict”, a subliniat el. Rene van der Linden a făcut un apel către liderii politici din Ucraina să dea dovadă de maturitate şi voinţă politică pentru identificarea unei soluţii de ieşire din actuala criză, şi şi-a exprimat speranţa că dezbaterea din cadrul APCE, care se va concretiza printr-o Rezoluţie, va constitui un impuls puternic în această direcţie. 

                   Rene van der Linden a mai precizat că invitarea premierului ucrainean Viktor Ianukovici de a se adresa plenului sesiunii de primăvară a APCE a avut loc încă din anul 2005. “Consiliul Europei este imparţial, nu doreşte să fie părtinitor, şi ceea ce îl interesează în continuare este ca alegerile ce ar putea avea loc în Ucraina să fie libere şi corecte, indiferent de rezultatul acestora”, a precizat Rene van der Linden. 

                   2. Dosarul nuclear iranian

                   Preşedintele Iranului, Mahmoud Ahmadinejad, a declarat că ţara sa are capacitatea de a produce combustibil nuclear la nivel industrial, Iranul  reuşind să instaleze un număr mare de centrifuge folosite la îmbogăţirea uraniului. Totuşi, potrivit experţilor, nu este foarte clar cât de departe a ajuns regimul de la Teheran din punct de vedere tehnic în tentativa de obţine prin forţe proprii combustibil nuclear. Anunţul preşedintelui M. Ahmadinejad era aşteptat de mai multă vreme şi este interpetat ca o sfidare la adresa comunităţii internaţionale care se teme că Iranul ar putea să folosească uraniul îmbogăţiut pentru construcţia de arme nucleare. Pe de altă parte, în ultimul an, au existat o serie de rapoarte privind dificultăţile pe care le-ar întâmpina dezvoltarea programului nuclear al Iranului. 

                   Dacă pentru liderii occidentali, discursul lui M. Ahmadinejad este interpretat ca un act calculat de sfidare, după ce Consiliul de Securitate al Naţiunilor Unite a adoptat o a doua rezoluţie prin care impune noi sancţiuni la adresa Iranului şi cere încă o dată regimului de la Teheran să renunţe la îmbogăţirea uraniului, pentru iranieni anunţul făcut de preşedintele ţării ar putea fi interpretat drept o tentativă de a ridica miza negocierilor pe marginea programului nuclear al ţării. Ţinând cont că nici în rândul comunităţii internaţionale, dar nici al elitei politice iraniene nu există puncte de vedere unitare cu privire la modul de abordare a crizei declanşate de ambiţiile nucleare ale liderilor iranieni, acest nou episod nu face decât să servească drept avertisment cu privire la dificultăţile pe care trebuie să le întâmpine diplomaţii care trebuie să găsească o soluţie.

                   Preşedinţia germană a UE a condamnat anunţul Iranului privind trecerea la îmbogăţirea uraniului la scară industrială, apreciind că acesta “este un pas în directă contradicţie cu cererile Agenţiei Internaţionale pentru Energie Atomică”. "O astfel de acţiune a Iranului ar fi în contradicţie directă cu cererile repetate ale Consiliului Guvernatorilor din cadrul AIEA şi cu cererea Consiliului de Securitate al Naţiunilor Unite din Rezoluţiile 1.737 şi 1.747 privind suspendarea tuturor activităţilor legate de îmbogăţirea uraniului în Iran. Preşedinţia UE cere din nou cu insistenţă Iranului să răspundă cererilor comunităţii internaţionale şi să creeze condiţiile revenirii la masa negocierilor şi soluţionării crizei în programul nuclear iranian", se precizează într-un comunicat al preşedinţiei germane a UE.

                   3. Puncte de vedere privind amplasarea scutului american antirachetă

                   Membrii Congresului american examinează propunerea SUA privind amplasarea unor elemente ale scutului antirachetă în Cehia şi Polonia, menite să contracareze ameninţarea reprezentată de rachete balistice care ar putea fi lansate din Orientul Mijlociu. 

                   Pe parcursul examinării argumentelor strategice pentru amplasarea scutului antirachetă în Europa, senatorul Jeff Sessions a evidenţiat vulnerabilitatea bunurilor americane şi europene, faţă de dezvoltarea rachetelor balistice cu rază lungă de acţiune ale Iranului. De asemenea, senatorul a menţionat capturarea, de către Iran, în martie a.c., a 15 militari britanici care au fost eliberaţi ulterior. "Cu ajutorul unor rachete balistice înarmate cu arme de distrugere în masă (...) Iranul ar putea lua ostatice oraşe întregi sau chiar naţiuni", a apreciat el. 

                   Locotenentul Henry Obering, din cadrul Forţelor Aeriene, care conduce Agenţia de Apărare Antirachetă, a declarat în Subcomisia pentru forţele strategice că Iranul şi Coreea de Nord depun eforturi agresive pentru dezvoltarea şi testarea rachetelor balistice. El a precizat că natura globală a ameninţării - fiind estimată dublarea lansărilor de rachete balistice străine - necesită o cooperare strânsă între aliaţii Statelor Unite. 

                   Adversari imprevizibili ca Iranul şi Coreea de Nord "continuă să fie o provocare pentru noţiunile noastre de disuasiune şi apărare", a afirmat Brian Green, asistent adjunct al secretarului Apărării. Având în vedere că, potrivit estimărilor comunităţii de informaţii, Iranul ar putea dezvolta rachete balistice intercontinentale până în anul 2015, "trebuie să începem acum, pentru a putea contracara această ameninţare în timp util", a adăugat el. 

                   "Consolidarea aliaţilor noştri europeni şi a alianţei NATO (...) sporeşte securitatea Statelor Unite", a precizat B. Green, adăugând că "zece interceptoare amplasate în Europa nu constituie o ameninţare pentru programul de disuasiune al Rusiei, format din sute de rachete şi mii de focoase". El a subliniat că geografia şi fizica demonstrează că interceptoarele şi radarul din Europa Centrală "nu vor avea nici o capacitate împotriva unei rachete balistice intercontinentale lansată din Rusia, spre Statele Unite, într-o confruntare directă”. Statele Unite nu consideră Rusia un adversar strategic, astfel că "nu există un echilibru strategic ce ar putea fi avariat", a concluzionat el.

                   Administraţia preşedintelui George W. Bush a citat Ucraina, în lista celor 15 ţări care cooperează cu Statele Unite în cadrul sistemului său naţional de apărare antirachetă, a anunţat Departamentul american al Apărării. "În prezent, 15 ţări, dintre care nouă membre NATO, sunt implicate în eforturile de apărare antirachetă, fie prin găzduirea unor centre-cheie pe teritoriul lor, fie participând la discuţii active despre această posibilitate, urmând programe de cercetare şi dezvoltare sau semnând acorduri de cooperare cu Statele Unite", a declarat Brian Green. El a adăugat că, în afară de Statele Unite, lista include Australia, Cehia, Danemarca, Franţa, Germania, Italia, Israel, India, Japonia, Olanda, Polonia, Spania, Taiwan, Ucraina şi Marea Britanie. "Rusia crede în valoarea apărării antirachetă, din moment ce continuă să menţină un important sistem de apărare în jurul capitateli ţării şi a dezvoltat strategii de apărare împotriva rachetelor cu rază scurtă de acţiune", a explicat el. 

                   Generalul Henry Obering, director al Agenţiei americane pentru apărare antirachetă a precizat că SUA vor lansa trei sateliţi, în aprilie şi noiembrie 2007. De asemenea, H. Obering a declarat că Statele Unite ar dori să amplaseze elemente ale sistemului său de apărare antirachetă în Caucazul de Sud, fără a specifica însă care dintre cele trei ţări foste sovietice va fi aleasă: Armenia, Azerbaidjan sau Georgia, ultima intenţionând să adere la NATO. Această declaraţie a consolidat planurile Statelor Unite de a desfăşura elemente ale sistemului său de apărare antirachetă în Cehia şi Polonia, pentru a contracara eventuale atacuri din partea Iranului sau Coreei de Nord, ţări ale căror programe nucleare au provocat îngrijorarea comunităţii internaţionale.

                   4. Sesiunea plenară de primăvară a Adunării Parlamentare a Consiliului Europei

                   În perioada 16 - 20 aprilie a.c., a Strasbourg, se desfăşoară lucrările sesiunii plenare de primăvară a Adunării Parlamentare a Consiliului Europei (APCE), eveniment căruia organizaţia paneuropeană doreşte să-i confere o semnificaţie aparte prin accentul ce va fi pus pe discutarea situaţiei drepturilor omului şi democraţiei în Europa. 

                   Prin dezbaterea specială care va însoţi Raportul elaborat de Comisia pentru Afaceri Juridice şi Comisia pentru Afaceri Politice, Consiliul Europei îşi propune să atragă atenţia asupra unui subiect de reflecţie pentru toate statele membre, după cum sublinia Rene van der Linden, preşedintele APCE: “După ce, mai mult de 50 de ani, apărarea drepturilor omului şi promovarea democraţiei s-au situat în centrul misiunii Consiliului Europei, se află oare astăzi statele membre ale organizaţiei la înălţimea angajamentelor asumate în aceste domenii vitale?”. 

                   În pofida eforturilor de a apăra drepturile omului, sublinia Rene van der Linden, în Europa oameni continuă să fie ucişi, torturaţi, să dispară fără urmă, să fie victime ale traficului sau discriminării pe motive de sex, etnie sau religie. “Este timpul să se pună capăt ipocriziei, iar cuvintele să fie transformate în fapte”, se menţionează în Raportul Comisiei pentru Afaceri Juridice, care cheamă la “toleranţă zero faţă de încălcările drepturilor omului”. Pericole planează şi asupra situaţiei democraţiei pe continent. Libertăţile politice sunt diminuate în unele state, apar noi ameninţări subtile la adresa transparenţei, în timp ce, în alte ţări, neîncrederea şi indiferenţa subminează instituţiile democratice. 

                   Consiliul Europei nu îşi propune să se limiteze însă la a evidenţia aceste pericole, ci, prin diferitele sale mecanisme de monitorizare, să ajute statele membre să-şi respecte angajamentele de a se conforma pe deplin standardelor europene în materie de drepturi ale omului şi democraţie. Pentru a da un plus de greutate dezbaterii anunţată de preşedintele APEC încă din sesiunea care a avut loc în toamna anului trecut, la lucrări vor mai participa Înaltul Comisar pentru drepturile omului al Naţiunilor Unite, Louise Arbour, Comisarul pentru drepturile omului al Consiliului Europei, Thomas Hammarberg, preşedintele Curţii Europene pentru Drepturile Omului (CEDO), Jean-Paul Costa, secretarul general al Amnesty International, Irene Kahn, şi directorul executiv al Human Rights Watch, Kenneth Roth. 

                   Alte puncte de pe agenda sesiunii de primăvară mai includ dezbateri privind criza politică din Ucraina, modalităţile de combatere a condiţiilor favorabile propagării terorismului, dreptul la procese echitabile în cazuri de spionaj sau divulgare de secrete de stat, combaterea contrafacerilor şi calitatea medicamentelor în Europa, stadiul onorării angajamentelor de către Azerbaidjan şi aderarea Republicii Muntenegru la Consiliul Europei. 

                   5. Situaţia din Orientul Mijlociu
                  Preşedintele Autorităţii Naţionale Palestiniene, Mahmoud Abbas, a declarat că este gata pentru negocieri în vederea ajungerii la un acord cu Israelul. ''Sunt gata pentru orice fel de negocieri, secrete, publice sau de alt fel. Ceea ce contează este începerea de negocieri. La Oslo, noi am început negocieri secrete care au durat opt luni şi am ajuns la un acord'', a declarat el. ''Se poate ajunge la un acord în trei sau patru luni. Important este de a începe negocierile. Vorbind de la depărtare, nu se poate ajunge la nimic concret'', a adăugat Mahmoud Abbas, principalul artizan, de partea palestiniană, a acordurilor de la Oslo din 1993 privind autonomia palestiniană. 

                   Precizând că iniţiativa de pace arabă de la Riad ar putea fi un nou început, un punct de plecare pentru negocieri cu israelienii, M. Abbas i-a cerut premierului israelian, Ehud Olmert, să-şi exprime un punct de vedere pozitiv în legătură cu planul respectiv. El a reamintit că Arabia Saudită se află la originea unui plan de pace ce prevede normalizarea relaţiilor dintre ţările arabe şi Israel în schimbul retragerii israeliene din teritoriile ocupate în iunie 1967, planul respectiv fiind reluat în discuţie de Liga Arabă. Israelul consideră că există elemente pozitive în planul respectiv, dar l-a respins în forma sa actuală, în principal din cauza problemei spinoase pe care o reprezintă dreptul refugiaţilor palestinieni de a reveni la casele lor.

                   Premierul israelian Ehud Olmert s-a declarat dispus să accepte prezenţa unui observator al Uniunii Europene la întâlnirile periodice cu preşedintele Autorităţii Naţionale Palestiniene. La rândul său, M. Abbas s-a declarat în favoarea unui control mai important al Uniunii Europene în ce priveşte procesul de pace în Orientul Mijlociu. UE consideră că există veritabile posibilităţi de relansare a procesului de pace israeliano-palestinian cu un plan elaborat de Arabia Saudită, care prevede normalizarea relaţiilor dintre ţările arabe şi Israel în schimbul, îndeosebi, a retragerii israeliene din teritoriile ocupate în iunie 1967. 

*
                   Autorităţile vamale israeliene şi cele reprezentând Autoritatea Naţională Palestiniană au decis deschiderea unor terminale speciale pentru traficul cu mărfurilor înspre şi dinspre Fâşia Gaza. Ministerul Apărării israelian pregăteşte în acest sens renovarea pasajului Erez, principalul punct de trecere între Israel şi Fâşia Gaza, în perspectiva creării unei zone industriale controlate de Turcia, în interiorul teritoriului palestinian. Acest plan a fost elaborat de Hagai Alon, consilier pentru politică externă al ministrului apărării Amir Peretz, în timpul conflictului de 34 de zile desfăşurat în perioada 12 iulie-14 august între Israel şi gruparea şiită libaneză Hezbollah, în sudul Libanului.                    Proiectul, susţinut de comunitatea internaţională, depinde de aprobarea premierului israelian Ehud Olmert şi de cea a ministrului apărării al Israelului, care şi-a dat acordul de principiu. 

                   Un terminal pentru importul de mărfuri în Fâşia Gaza va opera şi la Kerem Shalom. Palestinienii vor putea importa şi exporta mărfuri din Egipt şi din alte ţări doar prin punctul de trecere Rafah. Acest proiect, care mai necesită clarificarea unor probleme de ordin tehnic, a fost creat de o echipă interministerială condusă de Amos Gilad, şeful departamentului pentru politică externă şi securitate din cadrul Ministerului Apărării israelian, şi vizează ameliorarea schimburilor comerciale în Fâşia Gaza, afectate de frecventele închideri ale pasajului Karni. 

                   ANP a anunţat privatizarea terminalelor, menţionând că probleme privind securitatea şi serviciile vamale vor intra în obligaţiile gărzii prezidenţiale.

                   6. Situaţia din Irak

                   Liderul unei grupări rebele irakiene care are legături cu gruparea teroristă Al Qaida este de acord cu cei ce susţin că Irakul a devenit o veritabilă ''universitate a terorismului'', în contextul intensificării acţiunilor insurecţiei declanşate după invadarea ţării de Forţa multinaţională condusă de SUA, în martie 2003. ''Din punct de vedere militar, unul dintre duşmanii noştri malefici are dreptul să afirme că, dacă Afganistanul a devenit o şcoală a terorii, Irakul este o universitate a terorismului'', a declarat liderul grupării Statul Islamic din Irak, Abu Omar al-Baghdadi. “Cei mai mulţi militanţi ai Jihadului au dobândit cel înalt nivel de pregătire, astfel încât teama de puşcaşii marini americani a dispărut din inimile popoarelor lumii, iar numărul mujahedinilor a sporit de la înlăturarea fostului regim păgân condus de partidul Baas arab socialist, (partidul unic scos în afara legii), în urmă cu patru ani”, a afirmat el. 
                   În acest sens, înlocuirea actualei coaliţii internaţionale din Irak cu o forţă de pace provenind din ţările musulmane este inevitabilă, a declarat preşedintele indonezian Susilo Bambang Yudhoyono. “Grupările şiite şi sunite trebuie să pună capăt violenţelor sângeroase, iar după ce actuala coaliţie internaţională va părăsi în cele din urmă Irakul, locul acesteia va fi luat de forţele de pace ale statelor de orientare proislamică”, a subliniat liderul Indoneziei, ţara cu cea mai numeroasă populaţie de confesiune musulmană din lume. 

                   Această poziţie a Indoneziei este similară iniţiativei preşedintelui pakistanez Pervez Musharraf care pledează pentru extinderea formatului participării ONU în Irak şi a implicării Organizaţiei Conferinţei Islamice în reglementarea situaţiei din Irakul postbelic. 

                   Consiliul de Securitate al ONU a condamnat recentul atentat sinucigaş comis în parlamentul irakian şi a îndemnat statele membre să coopereze cu autorităţile irakiene în lupta împotriva terorismului. Consiliul de Securitate ''condamnă în cei mai fermi termeni atentatul terorist de joi din Irak'', se arată într-o declaraţie a ambasadorul britanic Emyr Jones Parry, a cărui ţară deţine în aprilie preşedinţia prin rotaţie a forului de decizie al ONU. Potrivit declaraţiei, ''autorii, organizatorii, instigatorii şi comanditarii acestor acte de terorism incalificabile trebuie să fie traduşi în justiţie''. 

                   Parlamentul irakian s-a reunit într-o sesiune extraordinară pentru a discuta cu privire la atentatul sinucigaş din clădirea Parlamentului. Opt persoane, printre care 3 parlamentari, au fost ucise după ce un atentator sinucigaş a reuşit să treacă de filtrele de securitate şi a detonat, în cantina angajaţilor, încărcătura explozivă pe care o avea asupra sa. Premierul irakian, Nouri al Maliki, a dispus începerea unei anchete, iar preşedintele american, George Bush, a condamnat atentatul, pe care l-a calificat drept un atac asupra democraţiei.

                   Ţările arabe vecine cu Irakul trebuie să ajute acest stat să se integreze în regiune, pentru a limita influenţa Iranului, care este periculoasă, a declarat purtătorul de cuvânt al Guvernului irakian, Ali al-Dabbagh. Potrivit acestuia, este timpul ca ţările arabe vecine "să conceapă relaţiile cu Irakul dincolo de viziunea ideologică, etnică sau confesională, care îi împiedică pe kurzi şi pe şiiţi să se integreze în regiune". El a adăugat că trebuie încheiat "un tratat comun de securitate regională şi respinse alianţele limitate", exprimându-şi speranţa că se va întregistra un progres în acest sens, la conferinţa internaţională de la Sharm el-Sheikh, preconizată a avea loc la 3 şi 4 mai a.c., la care vor participa ţările vecine ale Irakului şi marile puteri. "Arabii trebuie să depună eforturi pentru a convige toate părţile care compun Irakul să dialogheze, pentru a ajunge la un consens asupra problemelor cruciale", a precizat Ali al-Dabbagh, referindu-se în special la împărţirea rezervelor petroliere, îndepărtarea membrilor partidului Baath din structurile statului şi federalism.

*
                   Organizaţia Amnesty International a invitat Europa şi SUA să ia măsuri urgente şi concrete pentru a veni în ajutorul celor peste 3 milioane de persoane nevoite să-şi părăsească locuinţele din cauza războiului din Irak. Amnesty International subliniază că Orientul Mijlociu se află ''în pragul unei noi crize umanitare, un milion şi jumătate de irakieni fiind strămutaţi în interiorul ţării, iar două milioane refugiate în Siria şi Iordania”. De aceea, implicarea altor guverne este vitală, apreciază organizaţia, în comunicatul dat publicităţii. Se estimează că necesităţile acestora se ridică la câteva miliarde de dolari. 

                   În afară de un ajutor direct destinat refugiaţilor irakieni şi ţărilor-gazdă, Amnesty International solicită comunităţii internaţionale să iniţieze un program generos de reinstalare a refugiaţilor irakieni, îndeosebi a celor mai vulnerabili. Organizaţia atrage totodată atenţia asupra irakienilor strămutaţi, apreciind că guvernul de la Bagdad, ţările membre ale coaliţiei din Irak şi responsabilii politici şi religioşi trebuie să-şi intensifice eforturile de găsire a unei soluţii politice, prin care să se pună capăt violenţelor intercomunitare, pentru a permite astfel revenirea acasă a celor plecaţi. Până la găsirea unei soluţii în acest sens, ''irakienii vor continua să plătească cu viaţa şi stabilitatea întregii regiuni va fi ameninţată'', avertizează Amnesty International.

                   7. Raportul institutului "Oxford Research Group" 

                   Raportul experţilor institutului "Oxford Research Group" intitulat "Dincolo de teroare, realitatea despre ameninţările reale la adresa lumii noastre", dat recent publicităţii, afirmă că Marea Britanie şi Statele Unite au folosit forţa militară pentru a acoperi problemele, în loc să trateze cauzele terorismului. În lucrare se afirmă că tactica Statelor Unite şi a Marii Britanii, mai ales în cazul invaziei Irakului, a făcut să crească riscul atacurilor teroriste precum cele de la 11 septembrie 2001. "Transformarea Irakului într-o parte a războiului împotriva terorismului nu a făcut decât să provoace o nouă teroare în regiune şi a creat o zonă de antrenament pentru adepţii jihadului", se menţionează în raportul "Oxford Research Group". În document se mai subliniază că mişcarea talibană islamistă şi-a intensificat acţiunile la şase ani după ce a fost îndepărtată de la putere în Afganistan de invazia americană care a urmat atentatelor de la 11 septembrie. Experţii au subliniat că talibanii plănuiesc în prezent o reîntoarcere în forţă, la şase ani după ce au fost înlăturaţi de la putere în Afganistan, ca urmare a intervenţiei conduse de Statele Unite în 2001. 

                   "Oxford Research Group" recomandă ca între strategiile în lupta împotriva terorismului care ar trebui adoptate să se numere retragerea trupelor americane din Irak şi înlocuirea lor cu o forţă de stabilizare trimisă de ONU. Institutul recomandă, de asemenea, acordarea de ajutoare pentru reconstrucţia şi dezvoltarea Irakului şi a Afganistanului, precum şi închiderea închisorii americane de la Guantanamo Bay, din Cuba, unde majoritatea suspecţilor sunt reţinuţi fără să fie puşi sub acuzare sau judecaţi. 

                   Raportul pune accent şi pe nevoia unui angajament serios pentru ajungerea la soluţia a două state în conflictul israeliano-palestinian. În cazul Iranului şi al programului nuclear al acestei ţări, raportul atrage atenţia că o intervenţie militară ar fi dezastruoasă, recomandând calea diplomaţiei. 

                   De asemenea, "Oxford Research Group" apreciază că înlocuirea sistemului de disuasiune nucleară al Marii Britanii, "Trident", ar putea conduce la sporirea nivelului de instabilitate pe plan internaţional.

